頂山禱雨
作者：孫應時
朝代：宋

paragraphs: 官身縛塵事，日日如絲棼。
駕言適秋郊，開顔慰艱勤。
大田平如席，多稼綠於雲。
早熟有餉穫，晚播方耦耘。
停鞭問父老，笑語何欣欣。
今年大好麥，稻復當十分。
天應憐百姓，似亦憐令君。
我本無善政，謗駡常紛紜。
獨慚龍公賜，一念如相聞。
尚憂北山外，漸有龜坼文。
爲爾乞終惠，潔齊炷爐薰。
何當足吾願，豐年周九垠。